Doi părinți sunt acuzați de trafic internațional de droguri după ce le-a fost schimbată eticheta de la bagaje, pe aeroport
Un cuplu ar putea fi condamnat la închisoare în Turica, după ce personalul a descoperit că etichetele de la bagaje fuseseră folosite la alte valize ce conțineau cocaină.
Ahmed Hasan și Malak Treki, părinții a doi copii, ar putea fi condamnați la 30 de ani de închisoare, conform The Sun.
În octombrie 2022, părinții și cei doi copii au avut un zbor cu rută directă către Turcia, din Sao Paulo, cu două cărucioare și șase valize.
O etichetă de la unul dintre cărucioare fusese folosită cu patru zile în urmă la alte genți ce conțineau 43 de kilograme de cocaină.
Poliția din Brazilia a transmis că cei doi sunt victime ale traficanților ce schimbă etichetele de la bagaje în aeroport. Însă autoritățile din Turcia au spus că Ahmed și Malak trebuie să stea în închisoare până la finalul procesului, în mai.
"Situația este absolut tragică. Ahmed și Malak sunt bolnavi și devastați. Băieții lor sunt îngrijiți de bunici, în Libia, dar plâng în fiecare zi și întreabă de părinții lor. Nu știu ce s-a întâmplat", a spus avocatul cuplului.
Ahmed, care are cetățenie braziliană, a decis să se mute înapoi în țara sa natală, Libia, după ce a stat în Brazilia timp de aproape doi ani. Când familia a aterizat în Turcia, pe 23 octombrie 2022, și-au luat bagajele și au mers în Libia.
Șapte luni mai târziu, anul trecut pe 19 mai, Ahmed a mers în Turcia și a fost arestat la aterizare. În următoarea zi a primit o vizită de la un avocat turc, într-o celulă a aeroportului, numai atunci aflând care este motivul reținerii sale.
"Mi-a spus că sunt acuzat de trafic internațional de droguri. M-am speriat, aproape am murit, a fost șocant pentru mine", a spus Ahmed.
Bărbatul a fost reținut pentru o zi și nu i s-a permis să părăsească teritoriul turc până la prima înfățișare în sala de judecată, pe 30 noiembrie anul trecut.
Acuzată de trafic de droguri a fost și soția lui, care se afla în Libia în acel moment, alături de copii.
Aceasta a mers în Turcia după ce i s-a cerut să se prezinte în fața instanței, iar de atunci amândoi sunt închiși.
Dacă vor fi găsiți vinovați, riscă să petreacă 30 de ani în închisoare.